En aalborgensisk badmintonklub har stor succes med at finde nye unge medlemmer. Det sker til trods for, at landets idrætsklubber de seneste år har haft svært ved at få de unge ud i idrætsforeningerne.

Der er masser af unge mennesker til træning i badmintonklubben abc Aalborg. De har fundet en metode, der virker, når de forsøger at hverve nye badmintonspillere til klubben. Metoden går ud på, at de unge spillere bliver en slags ambassadører for klubben. I stedet for bare at hænge løbesedler op på opslagstavler på skoler og fritidsklubber, deler spillerne selv løbesedler ud og snakker med deres klassekammerater om, hvorvidt de kunne have lyst til at komme og spille badminton. Det giver ifølge DGI god mening, at man allerede har en bekendt i klubben, inden man begynder. - Det giver en tryghed for de nye spillere, at de kender én i forvejen. Det kan være en stor og voldsom oplevelse at komme ind i en ny forening. Der er mange nye indtryk, nye mennesker og et stort fællesskab. Så er det rart, at man allerede kender en i forvejen, når man kommer ind i foreningen, siger badmintonkonsulent i DGI og Badminton Nordjylland, Lasse Todberg. Flere spillere løfter niveauet For 10 år siden var der omkring 50 ungdomsspillere i abc Aalborg. I dag er der 125. - Der var simpelthen for få. De rendte jo fem og seks på nogle af holdene og det er ikke sjovt for nogen. Jo flere der er i hallen, jo sjovere er det at spille, og det giver også bare noget mere energi, siger Thomas Nielsen, der er cheftræner i abc Aalborg Det er ikke kun energiniveauet, spillerne nyder godt af, når der er flere spillere i hallen. - Det er sjovere, når der er flere til træning og alle har jo forskellige måder at spille på, så jeg tror at det kan hjælpe mig som spiller, siger Viktoria Karlsson Nielsen der er ungdomsspiller i abc Aalborg, som selv har været med til at finde nye spillere. Men én ting er at få de nye spillere ind i klubben, noget andet er at få dem til at blive. Det har Thomas Nielsen også en løsning på. - Vi gør det, at spillerne får muligheden for at benytte lokalerne til at sidde og hygge sig med hinanden, uden at det er styret af os. Det tror vi rigtig meget på i forhold til fællesskabet, og det her med at få nye venner og bekendte, siger han.